C3 (1929)

C3 oli Espanjan laivaston vuonna 1929 vesillelaskettu C-luokan sukellusvene. Alus osallistui Espanjan sisällissotaan hallituksen joukoissa kuten muutkin sukellusveneet. Saksan laivaston sukellusvene U-34 upotti aluksen 12. joulukuuta 1936.

 Valmistus 

Alus tilattiin 17. helmikuuta 1915 Sociedad Española de Construcción Navalin (SECN) telakalta Cartagenasta, missä köli laskettiin 5. toukokuuta 1924. Alus laskettiin vesille 20. helmikuuta 1929 ja otettiin palvelukseen 4. toukokuuta 1929 päällikkönään Don Felipe José Abárzuza Oliva.Gardiner 1987 s. 403todoavante.es

 Palvelus 
Palvelukseenoton jälkeen alus oli toukokuussa C1:n ja C2:n kanssa esillä Sevillassa ja Barcelonassa. Alukset osallistuivat C4:llä täydennettynä syyskuussa ja lokakuussa laivueen harjoitukseen Välimerellä. Aluksella testattiin heinäkuussa 1930 Génovan sukellusveneiden pelastuskammiota, jonka oli suunnitellut kapteeniluutnantti Arturo Génova Torrecuellar. Testit saatiin päätökseen 14. syyskuuta 1931 Escombrerasissa.

Elokuun puolivälissä 1930 C-luokan sukellusveneet siirrettiin Cartagenasta Ferroliin, missä ne osallistuivat harjoituksiin Biskajanlahdella syyskuussa ja lokakuussa. Sukellusveneiden harjoitukset jatkuivat vuosittain. Alus lähti C6:n kanssa Välimerelle, jossa ne vierailivat Bizertessä, Aleksandriassa, Haifassa, Rhodoksella, Thessaloniassa, Pireuksessa, Magdalenassa ja Toulonissa, kunnes palasivat Cartagenaan.

Alus lähti 29. heinäkuuta 1935 Cartagenasta sukellusveneosastossa koulutuspurjehdukselle. Aluksen päällikkönä oli Guillermo Guimerá Bosch ja osaston komentajana Javier de Salas Pinto. Osasto saapui 31. heinäkuuta Melillaan. Se jatkoi 3. elokuuta Cádiziin, minne saavuttiin kaksi päivää myöhemmin. Osasto lähti 7. elokuuta Cádizista Plymouthiin, jone se saapui kuukauden puolivälissä. Purjehdittuaan Atlantilla, jolloin alukset vierailivat Brestissä, osasto palasi Ferroliin, mistä se jatkoi Kanariansaarille. Osasto pysähtyi Dakarissa, Villa Cisnerosissa, Las Palmasissa ja Larachessa. Purjehdus päättyi syyskuussa Cartagenaan.

Toukokuun alussa 1936 laivue oli komentajansa vara-amiraali Javier Salasin johtamassa harjoituksessa Kanariansaarilla. Harjoituksen päätyttyä sukellusveneet palasivat Cartagenaan. Espanjan sisällissodan alkaessa 18. heinäkuuta 1936 alus oli Cartagenassa päällikkönään Javier de Salas Pinto. Alus lähti sodan alkamispäivänä Cartagenasta sukellusvenelaivueen kanssa uuden päällikkönsä aiemmin ensimmäisenä upseerina olleen luutnantti Rafael Viniegra Gonzálezin alaisuudessa Andalusian rannikolle estämään joukkojen siirtoja ja asekuljetuksia.

Oltuaan vain kaksi vuorokautta asemapaikoillaan laivue saapui 20. heinäkuuta Malagaan, jossa pääosa upseereista siirrettiin vankilaan kapinallisten tukemisesta. Seuraavana aamuna alus lähti B6:n kanssa Malagasta Tangeriin suojaten tankkeri Ophiria. Kaikki Malagassa olleet alukset lähtivät 27. heinäkuuta merelle Cádizin ympäristöön torjuakseen kansallismielisten saattueen, joka osoittautui harhautukseksi. Alus lähti C2:n ja C6:n kanssa Ceutan edustalle estääkseen Almirante Cerveran, joka oli lähtenyt Ferrolista Gibraltarin alueelle, pääsyn satamaan.

Alus lähti 15. elokuuta Malagasta C6:n kanssa Cantabricinmerelle, mistä ne palasivat konerikkojen vuoksi Cartagenaan. Alus toisti matkan 25. elokuuta C4:n ja C5:n kanssa, jolloin oli tarkoitus paikantaa ja tuhota España ja Almirante Cervera. Matka oli kuitenkin tulokseton.

Alus palasi 2. lokakuuta Välimerelle saapuen Cartagenaan 8. lokakuuta. Alus partioi 12. joulukuuta 1936 pinta-ajossa neljä merimailia Malagasta kaakkoon, kun Saksan laivaston sukellusveneen U-34 laukaisema torpedo osui alukseen. Alus upposi vieden mukanaan miehistön lukuun ottamatta aluksella ollutta luotsia ja kahta miehistönjäsentä.

Lähteet

 Viitteet 

Luokka:C-luokan sukellusveneet (Espanja)
Luokka:Hylyt